Izvor: TANJUG/ Zoran Žestić

Glumac Marko Nikolić preminuo je u 73. godini u zvezdarskoj bolnici, potvrđeno je za RTS.

Njegova ćerka, takođe glumica, Mina, objavila je na svom Fejsbuk nalogu zajedničku profilnu fotografiju na kojoj piše 1946 - 2019.

Marko Nikolić je rođen u Kraljevu 20. oktobra 1946. godine.

Glumu je diplomirao na Akademiji za pozorište, film, radio i televiziju u Beogradu.

Bio je član Narodnog pozorišta od 1970. godine. Igrao je u pozorištu, na filmu i na televiziji.

Televizijsku slavu je stekao (glavnom) ulogom Gige Moravca (Dragiše Popadića) u TV seriji "Bolji život" (1987, 1990), kao i ulogom Karađorđa, u nekoliko TV drama i u seriji Vuk Karadžić.

Iza sebe ostavio je niz uloga u pozorištu, na televiziji i filmovima, od "Devojačkog mosta", "Užičke republike", "Petrijinog venca" , "Dnevnika uvrede 1993.", "Montevideo, Bog te video", "Za kralja i otadžbinu".

Glumio je u seriji "Žigosani u reketu" koja se emituje na TOP kanalu.

Dobitnik je nagrade "Pavle Vuisić" za izuzetan doprinos umetnosti glume na domaćem filmu i mnoštva drugih nagrada.

Telegrami saučešća Vukosavljevića, Brnabić i Vučića

Ministar kulture i informisanja Vladan Vukosavljević je uputio telegram saučešća Nikolićevoj porodici i poštovaocima.

"Otišao je glumac koji je odigrao mnoge uloge za pamćenje. Marko Nikolić u svesti mnogih ostaje najpre kao glumac koji je u TV mediju oživeo lik Кarađordja, nakon dugog perioda bez ključnih tema iz srpske istorije. I oživeo ga je sa punom glumačkom merom. I u drugim likovima spajao je snagu i senzibilnost, figure koje smo mogli prepoznati oko sebe i zavoleti", navodi se u telegramu.

Vukosavljević je naveo da je Nikolić, bio "oličenje tzv. našeg čoveka, ali i tumač složenih i nijansiranih dramskih rola" i da srpsko glumište ostaje "bez još jedne markantne pojave, koja je obeležila decenije iza nas u teatru, na filmu i televiziji".

Predsednik Srbije Aleksandar Vučić uputio je telegram saučešća porodici, u kojem je naveo da Nikolićev odlazak predstavlja veliki gubitak za srpsko glumište i kulturu.

"Primite moje najiskrenije saučešće. Marko Nikolić obogatio je srpsku i jugoslovensku kinematografiju nizom upečatljivih uloga po kojima ćemo ga uvek pamtiti. Iako nas je napustio, temperamentni srpski domaćin Giga Moravac ostaće zauvek dragi gost u kući svih gledalaca, sa kojim se i danas mnogi poistovećuju", naveo je Vučić u telegramu saučešća, a preneo je njegov kabinet.

Srpska glumačka scena ostala je bez još jednog od svojih velikana Marka Nikolića, navodi se u telegramu saučešća premijerke Ane Brnabić porodici glumca Marka Nikolića.

"Marko Nikolić bio je miljenik pozorišne, filmske i televizijske publike u Srbiji i celom regionu. Pamtićemo ga po nezaboravnim i upečatljivim ulogama koje je ostvario tokom svoje bogate karijere", poručila je Brnabić.